***Herfra til evigheten*** (originaltittel: *From Here to Eternity*) er en amerikansk romantisk drama- og krigsfilm fra 1953 regissert av Fred Zinnemann. Hovedrollene spilles av Burt Lancaster, Montgomery Clift og Deborah Kerr, mens andre sentrale roller spilles av Frank Sinatra og Donna Reed. Filmen er basert på James Jones' omstridte roman med samme tittel fra 1951. Filmen tar utgangspunkt i livet til noen soldater som er stasjonert på Hawaii like før og under angrepet på Pearl Harbor.

Den ble belønnet med åtte Oscar, inkludert for Beste film, og to Golden Globe.

Handling
--------

Handlingen er lagt til Hawaii i 1941. På en militærbase ved Pearl Harbor er det tilsynelatende fredelige tilstander, men under overflaten koker det. Menig Prewitt (Montgomery Clift), som var bokser før han ble soldat, blir manipulert og presset av sine likemenn og overordnede til å delta i en bokseturnering. Hans venn Maggio (Frank Sinatra) prøver å hjelpe ham, men har samtidig sine egne problemer å kjempe med. Sersjant Milton Warden (Burt Lancaster) innleder et forhold til Karen (Deborah Kerr), som er gift med en kaptein som er sersjant Wardens overordnede. Miljøet preges av maktmisbruk og forbudt kjærlighet, urettferdighet og grusomhet, feighet og mot. Stormen av menneskelige følelser kulminerer i et eksplosivt klimaks med det blodige angrepet på Pearl Harbor.

Om filmen
---------

Filmen har fått 92 % på Rotten Tomatoes. *VGs* anmelder gav den terningkast fem, og skrev blant annet at: «*Den er ypperlig regissert og fotografert, og spillet er førsteklasses over hele linjen. Fremst står Montgomery Clift. Alt i alt en god film med et stoff som ingen voksne mennesker har vondt av å se, selv om det er frastøtende*». Journalist Sven Egil Omdal beskrev den i 2010 på følgende måte: «*Huskes mest av alt for en av filmhistoriens sterkeste referanser: scenen hvor Burt Lancaster og Deborah Kerr begår ekteskapsbrudd i vannkanten*».

I 2002 ble filmen funnet betydningsfull nok ("culturally, historically, or aesthetically significant") av USAs Library of Congress til å bli bevart av deres National Film Registry.

Filmen innbrakte hele 30 millioner dollar i USA. Produksjonskostnadene var på 1,65 millioner dollar.

Filmen ble i sin helhet innspilt på øya Wahiawa i Hawaii.

Rollebesetning
--------------

|  |  |
| --- | --- |
| * Burt Lancaster – First Sergeant Milton Warden
* Montgomery Clift – Private Robert E. Lee Prewitt
* Deborah Kerr – Karen Holmes
* Donna Reed – Alma 'Lorene' Burke
* Frank Sinatra – Private Angelo Maggio
* Philip Ober – Captain Dana "Dynamite" Holmes
* Mickey Shaughnessy – Corporal Leva
* Harry Bellaver – Private First Class Mazzioli
* Ernest Borgnine – Staff Sergeant James R. "Fatso" Judson
* Jack Warden – Corporal Buckley
* John Dennis – Sergeant Ike Galovitch
 | * Merle Travis – Sal Anderson
* Tim Ryan – Sergeant Pete Karelsen
* Arthur Keegan – Treadwell
* Barbara Morrison – Mrs. Kipfer
* George Reeves – Sergeant Maylon Stark
* Claude Akins – Sergeant 'Baldy' Dhom
* Alvin Sargent – Nair
* Joseph Sargent – soldier
* Robert J. Wilke – Sergeant Henderson
* Carleton Young – Colonel Ayres
 |

Priser
------

Filmen ble belønnet med åtte Oscar (beste film, beste regissør, beste manus, beste mannlige birolle, beste kvinnelige birolle, beste foto, beste klipp og beste lyd) og to Golden Globe (beste regissør og beste mannlige birolle). Den vant en spesialpris ved Filmfestivalen i Cannes og ble også belønnet med en pris fra både Directors Guild of America og Writers Guild of America. Den ble i tillegg belønnet med tre priser ved New York Film Critics Circle Awards (beste film, regi og mannlige hovedrolle).

Referanser
----------

1. ↑  «From Here to Eternity (certified fresh)». *Rotten Tomatoes* **(engelsk)**. Besøkt 2. mai 2017.
2. ↑  VG - Film (10.11.1953, s.4)
3. ↑  Aftenbladet (Sven Egil Omdal) – Oscar på 50-tallet (22.02.2010) Arkivert 7. mars 2010 hos Wayback Machine.
4. 1 2  IMDb awards
5. 1 2  IMDb business
6. ↑

Eksterne lenker
---------------

* (en) *Herfra til evigheten* på Internet Movie Database Rediger på Wikidata

* (no) *Herfra til evigheten* hos Filmfront Rediger på Wikidata

* (no) *Herfra til evigheten* på NRK TV Rediger på Wikidata

* (sv) *Herfra til evigheten* i Svensk Filmdatabas Rediger på Wikidata

* (da) *Herfra til evigheten* i Danmark Nationale Filminstitut Rediger på Wikidata

* (en) *Herfra til evigheten* på AllMovie Rediger på Wikidata

* (fr) *Herfra til evigheten* på Allociné Rediger på Wikidata

* (nl) *Herfra til evigheten* på MovieMeter Rediger på Wikidata

* (en) *Herfra til evigheten* på Turner Classic Movies Rediger på Wikidata

* (en) *Herfra til evigheten* på American Film Institute Rediger på Wikidata

| * v
* d
* r
Oscar for beste film: vinnere 1941–1960 |
| --- |
| 
* 1941: *Grønn var min barndoms dal*
* 1942: *Mrs. Miniver*
* 1943: *Casablanca*
* 1944: *Vandre min vei*
* 1945: *Forspilte dager*
* 1946: *De beste år av vårt liv*
* 1947: *Mellom gentlemenn*
* 1948: *Hamlet*
* 1949: *Det kan hende overalt*
* 1950: *Alt om Eva*
* 1951: *En amerikaner i Paris*
* 1952: *Verdens største show*
* 1953: *Herfra til evigheten*
* 1954: *Storbyhavnen*
* 1955: *Marty*
* 1956: *Jorden rundt på 80 dager*
* 1957: *Broen over Kwai*
* 1958: *Gigi*
* 1959: *Ben-Hur*
* 1960: *Ungkarsleiligheten*

 |
| 
* 1927–1940
* **1941–1960**
* 1961–1980
* 1981–2000
* 2001-

 |

Portal: Film

|  |  |
| --- | --- |
| Oppslagsverk/autoritetsdata | Store Danske Encyklopædi **·** Encyclopædia Britannica **·** VIAF **·** LCCN **·** BNF **·** BNF (data)
 |